
A szomatosztatin 4 receptor szerepének vizsgálata szorongás és depresszió egérmodelljeiben
Klinikai és állatkísérletes vizsgálatok utalnak a szomatosztatin pszichiátriai betegségekben, valamint stresszben betöltött szerepére, azonban kevés adat áll rendelkezésre arra vonatkozóan, hogy e hatásokat az 5 szomatosztatin receptor (sst1-sst5) közül melyik közvetíti. Az sst4, melyen keresztül gyulladás- és fájdalomcsökkentő hatások létrejöttét munkacsoportunk korábban bizonyította, a központi idegrendszer több területén is expresszálódik. Célunk e receptor szorongásban és depresszió-szerű viselkedésben betöltött szerepének vizsgálata volt génhiányos egerek és szelektív agonista segítségével.
Kísérleteinkben C57Bl/6 törzsből előállított, hím sst4 receptor génhiányos (sst4-/-) egereket és vad típusú (sst4+/+) párjaikat használtuk. A kis molekulájú, szelektív sst4 receptor agonista J-2156 hatásait CD1 egerekben is teszteltük. A szorongást open field- (OFT) és sötét-világos doboz (LDB) tesztekben, depresszió-szerű viselkedést forced swim- (FST) és tail suspension- (TST) modellekben vizsgáltuk. A TST után 2 órával az állatokat perfundáltuk és az agy számos stresszhez kapcsolható területén c-Fos (korai neuronális aktivációs marker) immunhisztokémiát és sejtszámolást végeztünk.
Az sst4-/- egerek szignifikánsan hosszabb immobilitást mutattak az FST-ben és a TST-ben egyaránt, mint a vad típusúak. A génhiányos egerek lokomotoros aktivitása jelentősen kisebb volt OFT-ben, azonban az LDB tesztben nem volt különbség. A TST-ben 15 perccel a 100 microg/kg i.p. J-2156 injekciója után az sst4+/+ és CD1 egerek is szignifikánsan rövidebb ideig maradtak mozdulatlanul az NaCl oldószerrel kezelt csoportokkal összehasonlítva. Az sst4 agonista szignifikánsan növelte a c-Fos immunreaktív sejtek számát a periaqeductalis szürkeállomány, a nucleus interstitialis striae terminalis, a nucleus raphe dorsalis és ventralis septi lateralis területén. Az FST-ben a J-2156 kezelés nem eredményezett szignifikáns hatást.
Az sst4 receptor aktivációja csökkenti a stresszhelyzetekben mutatott depresszió-szerű viselkedést és a szorongás bizonyos paramétereit. A depressziókutatás egyik legelterjedtebb egérmodelljében az sst4 agonista jelentős antidepresszáns hatást okoz, melynek hátterében valószínűleg a neuronális aktiváció növelése áll a stressz-reakcióban szerepet játszó agyi struktúrákban.

